Begge Dansk Folkepartis folketingsmedlemmer i Nordjylland ønsker, at Martin Henriksen bliver ny formand for partiet. Det står fast, efter at folketingsmedlem Lise Bech fra Støvring nu også har meddelt, hvem hun støtter. Hun peger - ligesom kollegaen Bent Bøgsted gjorde for flere uger siden - på Martin Henriksen. Hun ønsker ikke at “indgå i mudderkastning” og vil derfor ikke uddybe sin beslutning. De tre tilbageværende kandidater til formandsposten er, fastslår Lise Bech i en skriftlig udtalelse, “alle dygtige politikere, og jeg kender alle kandidater særdeles godt. Vi er alle DF’ere og ønsker det bedste for vores parti”. Valget af ny formand for Dansk Folkeparti foregår på et ekstraordinært årsmøde på søndag. Udover Martin Henriksen kandiderer Morten Messerschmidt og Merete Dea Larsen.

Opsummering:
Folketingsmedlem Lise Bech offentliggør nu, hvem hun foretrækker som formand for sit parti.